## Els centres educatius ja poden facilitar a les famílies informació sobre la consulta per a triar la llengua base i una fitxa individual amb les dades dels seus fills

*** Els centres podran informar, complementàriament, a través de les seues plataformes telemàtiques i tenen l’obligació de publicitar l’Orde en el seu tauler d’anuncis i web**

Els centres educatius de la Comunitat Valenciana ja poden facilitar a les famílies informació sobre la consulta per a triar la llengua base, castellà o valencià, en l’educació dels seus fills. A més els centres han d’entregar una fitxa individual amb les dades de cada alumne a les famílies. Esta informació es pot entregar des d’ahir, dia en què es va publicar l’Orde de la consulta en el DOGV, i fins al dilluns 17 de febrer com a termini màxim.

La Conselleria d’Educació, Cultura, Universitats i Ocupació ha dissenyat un procés senzill per a garantir que cap família es quede sense informació o sense poder participar en el procés. D’esta manera, els centres educatius són una peça clau per a traslladar informació als pares i mares, que ha de ser accessible i clara.

Així, després de la publicació de l’Orde en el *Diari Oficial de la Generalitat Valenciana* (DOGV), cada centre ha de facilitar a cada alumne/a dos documents: una còpia de l’annex de l’orde en format bilingüe, amb la informació bàsica i dates sobre la consulta; i la fitxa individual de l’alumne que conté les dades per a poder votar i la informació dels progenitors que figura en el cens.

Així mateix, els centres també podran informar, complementàriament, a través de les seues plataformes telemàtiques, i tenen l’obligació de publicitar l’Orde en el seu tauler d’anuncis i web.

D’altra banda, des d’Educació es recorda que els centres han de facilitar el dret a la participació i adoptar les mesures oportunes per a garantir el dret de les famílies a omplir la preferència de llengua base de manera lliure i respectuosa amb les decisions individuals.

Fecha: 12/02/2025